CELEX: 52013PC0436
Language: mt
Date: 2013-06-25
Title: Proposta għal DEĊIŻJONI TAL-KUNSILL dwar li 5-(2-aminnopropil)indol jiġi soġġett għal miżuri ta’ kontroll

|
			
		
		
		52013PC0436
		
			Proposta għal DEĊIŻJONI TAL-KUNSILL dwar li 5-(2-aminnopropil)indol jiġi soġġett għal miżuri ta’ kontroll /* COM/2013/0436 final - 2013/0207 (NLE) */
			
				
		
		
			
			   	MEMORANDUM TA’ SPJEGAZZJONI
1.           KUNTEST TAL-PROPOSTA
Id-Deċiżjoni tal-Kunsill
2005/387/ĠAI dwar l-iskambju ta’ informazzjoni, il-valutazzjoni tar-riskju
u l-kontroll fuq sustanzi psikoattivi ġodda[1]
tipprevedi proċedura ta’ tliet passi li tista’ twassal biex xi sustanza
psikoattiva ġdida tiġi sottomessa għal miżuri ta’ kontroll
fl-Unjoni.
Fit-22 ta' Jannar 2013, skont
l-Artikolu 6(1) tad-Deċiżjoni tal-Kunsill imsemmija hawn fuq,
il-Kunsill talab[2]
valutazzjoni tar-riskji kkawżati mill-użu, il-manifattura u t-traffikar
tas-sustanza psikoattiva ġdida 5-(2-aminnopropil)indol, l-involviment
tal-kriminalità organizzata u l-konsegwenzi possibbli tal-miżuri ta’
kontroll introdotti dwar din is-sustanza.
Ir-riskji ta’ 5-(2-aminnopropil)indol ġew
ivvalutati mill-Kumitat Xjentifiku taċ-Ċentru Ewropew
għall-Monitoraġġ tad-Droga u d-Dipendenza fuq id-Droga (EMCDDA),
waqt li jaġixxi f’konformità mad-dispożizzjonijiet
tal-Artikolu 6(2), (3) u (4) tad-Deċiżjoni tal-Kunsill.
Il-President tal-Kumitat Xjentifiku ppreżenta r-rapport dwar
il-valutazzjoni tar-riskji lill-Kummissjoni u lill-Kunsill
fis-16 ta' April 2013.
Ir-riżultati ewlenin tal-valutazzjoni
tar-riskji huma dawn li ġejjin:
(1)                   
5-(2-aminnopropil)indol huwa derivattiv sintetiku
tal-indol sostitwit fin-naħa tal-fenil fis-sistema taċ-ċrieki
tal-indol. Jidher li huwa sustanza stimulanti li jista’ jkollha wkoll effetti
alluċinoġeniċi. Minkejja x-xebh strutturali ma' komposti
magħrufa aħjar bħal α-Metiltriptammina (AMT), 5-(2-amminopropil)benżofuran
(5-APB) u d-droga internazzjonalment ikkontrollata
3,4-metilenediossiamfetammina (MDA), l-effetti ta’ 5-(2-aminnopropil)indol ma
jistgħux jitqabblu ma’ dawk ta’ dawn is-sustanzi minħabba differenzi
potenzjali fil-mekkaniżmi ta’ azzjoni.
(2)                   
Jidher li t-tossiċità akuta ta’
5-(2-aminnopropil)indol tipprovoka effetti negattivi fil-bniedem bħal
pereżempju t-takikardija u l-ipertermija, u tista’ wkoll tikkawża
mydriasis, aġitazzjoni u tregħid. Barra minn hekk,
5-(2-aminnopropil)indol jista' jinteraġixxi ma’ sustanzi oħra,
inklużi prodotti mediċi u stimulanti li jaġixxu fuq is-sistema
monoaminerġika.
(3)                   
Mill-2012, seba’ Stati Membri, kif ukoll il-Kroazja
u n-Norveġja, sabu 5-(2-aminnopropil)indol u rrappurtaw informazzjoni
dwaru lill-EMCDDA u l-Europol. Bejn April u Awwissu 2012, erba’ Stati
Membri rrapportaw 24 każ ta' mewt fejn instab 5-(2-aminnopropil)indol
waħdu jew flimkien ma’ sustanzi oħra post mortem, u tliet
Stati Membri rrappurtaw 21 intossikazzjonijiet mhux fatali assoċjati ma’
din is-sustanza psikoattiva ġdida. Jekk din is-sustanza psikoattiva
ġdida issir aktar disponibbli u tibda tintuża aktar,
l-implikazzjonijiet għas-saħħa individwali u pubblika
jistgħu jkunu sinifikanti.
(4)                   
5-(2-aminnopropil)indol ma għandu l-ebda valur
jew użu mediku magħruf, stabbilit jew rikonoxxut u, apparti
mill-użu tiegħu bħala standard ta’ referenza analitiku u
fir-riċerka xjentifika, ma hemm l-ebda indikazzjoni li qed jintuża
għal skopijiet oħra.
Skont l-Artikolu 8(1)
tad-Deċiżjoni tal-Kunsill, fi żmien sitt ġimgħat
mid-data li fiha tirċievi r-rapport dwar il-valutazzjoni tar-riskji,
il-Kummissjoni se tippreżenta lill-Kunsill inizjattiva biex is-sustanza
psikoattiva ġdida tiġi soġġetta għal miżuri ta’
kontroll, jew rapport li jispjega l-opinjonijiet tagħha dwar għaliex
inizjattiva bħal din ma titqiesx meħtieġa.
Għalkemm l-evidenza xjentifika dwar
ir-riskji ġenerali ta' 5-(2-aminnopropil)indol hija limitata f’dan
l-istadju, il-Kummissjoni tqis li hemm raġunijiet biex is-sustanza
psikoattiva ġdida tiġi sottomessa għal miżuri tal-kontroll
fl-Unjoni. Ir-raġuni ewlenija hija li, skont l-informazzjoni disponibbli
mir-rapport dwar il-valutazzjoni tar-riskji, it-tossiċità akuta ta’
5-(2-aminnopropil)indol hija tali li tista' tikkawża ħsara kbira
għas-saħħa tal-individwi. Barra minn hekk, ir-riskji
jiżdiedu bil-fatt li ġie rrapportat li 5-(2-aminnopropil)indol
jiġi kkunsmat minn xi utenti mingħajr ma jkunu jafu flimkien ma’ jew
minflok sustanzi stimulanti oħra.
L-għan ta’ din il-proposta għal
Deċiżjoni tal-Kunsill huwa li l-Istati Membri jintalbu jissottomettu
5-(2-aminnopropil)indol għal miżuri ta’ kontroll u ta’ pieni
kriminali kif stipulat skont il-leġiżlazzjoni tagħhom
bis-saħħa tal-obbligi tagħhom skont il-Konvenzjoni
tan-Nazzjonijiet Uniti dwar is-Sustanzi Psikotropiċi tal-1971.
2013/0207 (NLE)
Proposta għal
DEĊIŻJONI TAL-KUNSILL
dwar li 5-(2-aminnopropil)indol jiġi
soġġett għal miżuri ta’ kontroll
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea,
Wara li kkunsidra d-Deċiżjoni
tal-Kunsill 2005/387/ĠAI tal-10 ta' Mejju 2005 dwar
l-iskambju ta’ informazzjoni, il-valutazzjoni tar-riskju u l-kontroll fuq
sustanzi psikoattivi ġodda[3],
u b’mod partikolari l-Artikolu 8(3) tagħha, 
Wara li kkunsidra l-inizjattiva
tal-Kummissjoni Ewropea,
Billi:
(1)       Tfassal rapport dwar
il-valutazzjoni tar-riskji dwar is-sustanza psikoattiva ġdida
5-(2-aminnopropil)indol b'mod konformi mal-Artikolu 6
tad-Deċiżjoni 2005/387/ĠAI minn sessjoni speċjali
tal-Kumitat Xjentifiku estiż taċ-Ċentru Ewropew għall-Monitoraġġ
tad-Droga u d-Dipendenza fuq id-Droga, u sussegwentement intbagħat
lill-Kummissjoni u lill-Kunsill fis-16 ta' April 2013.
(2)       5-(2-aminnopropil)indol huwa
derivattiv sintetiku tal-indol sostitwit fin-naħa tal-fenil fis-sistema
taċ-ċrieki tal-indol. Jidher li huwa sustanza stimulanti li jista’ jkollha
wkoll effetti alluċinoġeniċi. 5-(2-aminnopropil)indol nstab
l-aktar bħala trab, iżda wkoll bħala pilloli u kapsuli, u huwa
kummerċjalment disponibbli fuq l-internet u minn “head shops”,
imqiegħed fis-suq bħala “kimika għar-riċerka”. Instab ukoll
f’kampjuni ta’ prodott mibjugħ bħala “stimulant legali”,
imsejjaħ “Benzo Fury”, u f'pilloli li jixbħu l-ecstasy.
(3)       L-informazzjoni u d-dejta
eżistenti jissuġġerixxu li t-tossiċità akuta ta’
5-(2-aminnopropil)indol tista' tipprovoka effetti negattivi fil-bniedem
bħal pereżempju t-takikardija u l-ipertermija, u tista’ wkoll
tikkawża mydriasis, aġitazzjoni u tregħid.
5-(2-aminnopropil)indol jista' jinteraġixxi ma’ sustanzi oħra,
inklużi prodotti mediċi u stimulanti li jaġixxu fuq is-sistema
monoaminerġika. Huwa diffiċli li jiġu determinati l-effetti
fiżiċi speċifiċi ta’ 5-(2-aminnopropil)indol fil-bniedem
għaliex ma hemmx studji ppublikati li jivvalutaw it-tossiċità akuta u
kronika tiegħu, l-effetti psikoloġiċi u ta’ mġiba, u
l-potenzjal tad-dipendenza, u minħabba l-iskarsità tal-informazzjoni u
d-dejta disponibbli.
(4)       Kien hemm total ta’ 24
każijiet ta' mewt irreġistrati f’erba’ Stati Membri bejn April u
Awwissu 2012, fejn 5-(2-aminnopropil)indol waħdu, jew flimkien ma’
sustanzi oħra, ġie inidividwat f’kampjuni meħuda post mortem.
Filwaqt li mhuwiex possibbli li jiġi ddeterminat b’ċertezza r-rwol
ta' 5-(2-aminnopropil)indol fl-imwiet kollha, f’xi każijiet ġie
speċifikament imniżżel fil-kawża tal-mewt. Jekk din
is-sustanza psikoattiva ġdida issir aktar disponibbli u tibda tintuża
aktar, l-implikazzjonijiet għas-saħħa individwali u pubblika
jistgħu jkunu sinifikanti. Ma hemm l-ebda informazzjoni disponibbli dwar
ir-riskji soċjali li jġib miegħu 5-(2-aminnopropil)indol.
(5)       Disa’ pajjiżi Ewropej
irrappurtaw liċ-Ċentru Ewropew għall-Monitoraġġ
tad-Droga u d-Dipendenza fuq id-Droga u l-Europol li sabu
5-(2-aminnopropil)indol. L-ebda dejta ta' prevalenza ma hija disponibbli dwar
l-użu ta’ 5-(2-aminnopropil)indol, iżda l-informazzjoni limitata li
teżisti turi li jista’ jiġi kkunsmat f’ambjenti simili bħala
stimulanti oħra, bħal pereżempju fid-dar, fil-bars,
fin-nightclubs u fil-festivals tal-mużika.
(6)       Ma hemm l-ebda informazzjoni
li tissuġġerixxi li 5-(2-aminnopropil)indol huwa manifatturat
fl-Unjoni, u ma hemm l-ebda evidenza li tissuġġerixxi l-involviment
tal-kriminalità organizzata fil-manifattura, it-tqassim jew il-provvista ta’
din is-sustanza psikoattiva ġdida.
(7)       5-(2-aminnopropil)indol ma
għandu l-ebda valur jew użu mediku magħruf, stabbilit jew
rikonoxxut, u ma hemm l-ebda awtorizzazzjoni ta’ tqegħid fis-suq li tkopri
din is-sustanza psikoattiva ġdida fl-Unjoni. Minbarra l-użu
tiegħu bħala standard ta’ referenza analitiku u fir-riċerka
xjentifika, ma hemm l-ebda indikazzjoni li qed jintuża għal skopijiet
oħra.
(8)       5-(2-aminnopropil)indol ma
kienx taħt valutazzjoni u bħalissa ma jinsabx għaddej minn
valutazzjoni mis-sistema tan-Nazzjonijiet Uniti. Żewġ Stati Membri
jikkontrollaw din is-sustanza psikoattiva ġdida taħt
il-leġiżlazzjoni nazzjonali b'mod konformi mal-obbligi tal-Konvenzjoni
tan-Nazzjonijiet Uniti dwar is-Sustanzi Psikotropiċi tal-1971. Ħames
pajjiżi Ewropej japplikaw leġiżlazzjoni dwar sustanzi
psikoattivi ġodda, oġġetti perikolużi jew mediċini
biex jikkontrollaw 5-(2-aminnopropil)indol.
(9)       Ir-rapport dwar il-valutazzjoni
tar-riskji juri li hemm ftit evidenza xjentifika disponibbli fuq
5-(2-aminnopropil)indol u jindika li aktar riċerka tkun meħtieġa
biex jiġu determinati r-riskji għas-saħħa u dawk
soċjali li dan iġib miegħu. Madankollu, l-evidenza u l-informazzjoni
disponibbli jipprovdu raġuni suffiċjenti biex 5-(2-aminnopropil)indol
jiġi soġġett għal miżuri ta’ kontroll fl-Unjoni.
Bħala riżultat tar-riskji għas-saħħa li dan iġib
miegħu, kif iddokumentat permezz tal-iskoperta tiegħu f’diversi
każijiet rappurtati ta’ mewt, il-fatt li l-utenti jistgħu bla ma jafu
jikkunsmawh, u n-nuqqas ta’ valur jew użu mediku 5-(2-aminnopropil)indol
għandu jkun soġġett għal miżuri tal-kontroll
fl-Unjoni.
(10)     Billi sitt Stat Membru
diġà jikkontrollaw 5-(2-aminnopropil)indol permezz ta’
dispożizzjonijiet leġiżlattivi ta’ natura differenti, il-fatt li
din is-sustanza tiġi soġġetta għal miżuri ta’ kontroll
fl-Unjoni jista' jgħin biex tiġi evitata l-emerġenza ta' ostakli
fl-infurzar tal-liġi transkonfinali u fil-kooperazzjoni ġudizzjarja,
u jiġu protetti l-utenti mir-riskji li jista' jġib miegħu
l-konsum tiegħu.
ADOTTA DIN ID-DEĊIŻJONI: 
Artikolu 1
Is-sustanza psikoattiva ġdida,
5-(2-aminnopropil)indol, hija hawnhekk soġġetta għal miżuri
ta’ kontroll fl-Unjoni.
Artikolu 2
Sa [sena mid-data li fiha diġi
ppubblikata din id-Deċiżjoni], l-Istati Membri se jieħdu
l-miżuri meħtieġa, skont il-liġi nazzjonali tagħhom,
biex 5-(2-aminnopropil)indol jiġi soġġett għal miżuri
ta’ kontroll u pieni kriminali, kif stipulat fil-leġiżlazzjoni
tagħhom b'mod konformi mal-obbligi tagħhom skont il-Konvenzjoni
tan-Nazzjonijiet Uniti dwar is-Sustanzi Psikotropiċi tal-1971.
Artikolu 3
Din id-Deċiżjoni se tidħol
fis-seħħ fl-għoxrin jum wara l-pubblikazzjoni tagħha f'Il-Ġurnal
Uffiċjali tal-Unjoni Ewropea.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 127, 20.5.2005, p. 32.
[2]               Id-Dokument tal-Kunsill 5284/13.
[3]               ĠU L 127, 20.5.2005, p. 32.